**Jörg Baberowski** (født 24. mars 1961 i Radolfzell am Bodensee i Vest-Tyskland) er en tysk historiker og professor i østeuropeisk historie ved Humboldt-Universität zu Berlin. Han har også vært direktør for Historisk institutt ved samme universitet. Han er en ledende forsker på Sovjetunionens historie, særlig stalintidens vold, folkemord og terror mot folkene i Øst- og Sentral-Europa.

Liv og virke
------------

### Bakgrunn

Baberowskis farfar var av polsk opprinnelse, og flyttet senere til Tyskland. Baberowski vokste opp i et katolsk arbeidermiljø, og faren var medlem av Sozialdemokratische Partei Deutschlands.

Som skoleelev var Jörg Baberowski med i maoistorganisasjonen Kommunistischer Bund Westdeutschland, men han tok senere avstand fra sine holdninger i ungdomstiden. Han studerte historie og filosofi ved Universität Göttingen fra 1982 til 1988. Som student lærte han også russisk, og han skrev hovedfagsoppgave om «politisk rettspleie» i de sene årene av det russiske keiserriket.

### Karriere

Fra 1989 var han forsker på østeuropeisk historie ved Johann Wolfgang Goethe-Universität i Frankfurt am Main, og han tok doktorgraden der i 1993 med avhandlingen *Autokratie und Justiz im Zarenreich*. Hans tidlige forskning på russisk historie i tsartiden beveget ham i 1990-årene inn i fagfeltet *sovjet- og kommuniststudier*. Han ble ansatt ved Institutt for østeuropeisk historie ved Eberhard-Karls-Universität Tübingen i 1993, og han tok sin habilitasjon i 2000 med avhandlingen *Auf der Suche nach Eindeutigkeit*, som ble utgitt som bok under tittelen *Der Feind ist überall: Stalinismus im Kaukasus*. Han har foretatt arkivstudier i Aserbajdsjan, Finland, Russland og andre land.

Han ble utnevnt til professor i østeuropeisk historie ved Universität Leipzig i 2001 og til professor innen samme fagområde ved Humboldt-Universität zu Berlin året etter, der han har bygget opp et ledende fagmiljø for østeuropeisk historie med fokus på sovjettiden. Baberowski var direktør for Historisk institutt i periodene 2004–2006 og 2008–2009, og dekanus for Det filosofiske fakultet 2009–2010. Han har også vært formann for Forum Geisteswissenschaften ved Humboldt-Universität.

Ved bokmessen i Leipzig i 2012 fikk han prisen for sakprosa for boken *Verbrannte Erde: Stalins Herrschaft der Gewalt*. Baberowski er medlem av de vitenskapelige fagrådene for Gedenkstätte Berlin-Hohenschönhausen, Zentrum gegen Vertreibungen og Bundesstiftung zur Aufarbeitung der SED-Diktatur. Han er også medlem av fagråd for publikasjoner utgitt av Goethe-Institut og Bürgerkomitee 15. Januar.

Ifølge *Times Higher Education* har Baberowski blitt utsatt for trakassering på internett av en trotskistisk studentgruppe, etter at han inviterte en britisk forfatter som hadde skrevet en Trotskij-biografi som gruppen mislikte til å holde en forelesning. Saken har også blitt omtalt i tyske medier.

Bibliografi
-----------

* *Autokratie und Justiz. Zum Verhältnis von Rechtsstaatlichkeit und Rückständigkeit im ausgehenden Zarenreich 1864-1914*, Frankfurt/M. (Klostermann) 1996, ISBN 3-465-02832-5.
* *Zivilisation der Gewalt. Die kulturellen Ursprünge des Stalinismus* (2003)
* *Der Feind ist überall. Stalinismus im Kaukasus*, Munich (DVA) 2003, ISBN 3-421-05622-6.
* *Der rote Terror. Die Geschichte des Stalinismus*, Munich (DVA) 2003, ISBN 3-421-05486-X.
* *Der Sinn der Geschichte. Geschichtstheorien von Hegel bis Foucault*, Munich (C.H. Beck) 2005, ISBN 3-406-52793-0.
* Jörg Baberowski und Anselm Doering-Manteuffel: *Ordnung durch Terror*. Bonn (Dietz) 2006, ISBN 3-8012-0368-9.
* *Moderne Zeiten? Krieg, Revolution und Gewalt im 20. Jahrhundert*, Göttingen 2006, ISBN 3-525-36735-X.
* *Verbrannte Erde. Stalins Herrschaft der Gewalt*, Munich (C.H. Beck) 2012, ISBN 978-3-406-63254-9.
* *Räume der Gewalt*. Frankfurt am Main (S. Fischer) 2015, ISBN 978-3-10-004818-9

Referanser
----------

1. ↑   Munzinger Personen, Munzinger IBA 00000029123, besøkt 9. oktober 2017[Hentet fra Wikidata]
2. ↑   Gemeinsame Normdatei, besøkt 11. desember 2014[Hentet fra Wikidata]
3. ↑  Wohin steuert Russland? Peter Voß fragt Jörg Baberowski, 3sat
4. ↑  «Jörg Baberowski, Humboldt-Universität Berlin - Lehrstuhl Geschichte Osteuropas». Arkivert fra originalen 4. mars 2014. Besøkt 18. august 2017.
5. ↑  «Jörg Baberowski erhält Preis der Leipziger Buchmesse». Arkivert fra originalen 8. desember 2015. Besøkt 18. august 2017.
6. ↑  ‘Professor hunters’ dig in on the digital battlefield i *Times Higher Education*
7. ↑  Mobbing, trotzkistisch i *Frankfurter Allgemeine Zeitung*

Eksterne lenker
---------------

* (en) Jörg Baberowski – kategori av bilder, video eller lyd på Commons Rediger på Wikidata
* (en) Jörg Baberowski på Internet Movie Database Rediger på Wikidata
* (de) Jörg Baberowski på Twitter Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** CiNii **·** Munzinger (iba)
 |